शिक्षा विभाग में 62 अभ्यर्थियों को अनुकम्पा नियुक्ति
शिक्षाविभाग में 62 मृत राज्य कर्मचारियों के आश्रितों को अनुकम्पा नियुक्ति प्रदान कर मंडल आबंटित किए गए है। विभाग ने अनुकम्पा नियुक्ति के प्रकरणों का परीक्षण करने के बाद 45 लिपिक ग्रेड-द्वितीय और 17 सहायक कर्मचारियों के पदों पर मृत राज्य कर्मचारियों के आश्रितों को नियुक्ति का अनुमोदन कर पदस्थापन के लिए मंडल का आबंटन किया है। माध्यमिक शिक्षा निदेशक बी.एल.स्वर्णकार ने इस संबंध में आदेश जारी किए है। इन अभ्यर्थियों को अब अपने जिले के माध्यमिक जिला शिक्षा अधिकारी से संपर्क कर दस्तावेज दिखाकर नियुक्ति प्राप्त करनी होगी। यदि मृतक आश्रित प्रारंभिक शिक्षा से संबंधित है तो प्रथम प्राथमिकता प्रारंभिक शिक्षा के रिक्त पद पर दी जाएगी। रिक्त पद नहीं होने पर डीईओ प्रारंभिक से अनापत्ति प्रमाण-पत्र प्राप्त करने के बाद माध्यमिक शिक्षा में नियुक्ति आदेश जारी किए जा सकेंगे। माध्यमिक सेटअप में स्वीकृत स्टाफिंग पैटर्न के अनुसार ही इन कार्मिकों का पदस्थापन किया जाएगा। संबंधित जिला शिक्षा अधिकारियों को 15 दिनों में इन अभ्यर्थियों को पोस्टिंग देने के निर्देश दिए गए है।
पदस्थापन के लिए मंडल आबंटित
hin_Deva hin_Deva hin_Deva